EASIT, Formació en Accés Fàcil per a la Inclusió Social
Unitat 3B. Llenguatge fàcil de comprendre (LFC)
i audiodescripció (AD)
Element 1: Processos.
Vídeo: Audiointroduccions (AI) en LFC: exemple.
Soc Elisa Perego, de la Università degli Studi di Trieste.
Aquest vídeo tracta la simplificació de les audiointroduccions.
Com que tenen un objectiu comunicatiu, les AI,
o notes introductòries en forma
de "text en prosa" (Fryer 2014), es poden emprar
reeixidament en contextos LFC si s'adapten com cal.
Les AI descriuen l'escena
i afegeixen informació que falta a l'AD,
per exemple: detalls importants, l'estil del producte,
els crèdits, descripcions més minucioses dels detalls visuals,
etcètera.
Les AI convencionals guien els usuaris a través del text que apareixerà.
Quan s'adapten a LFC,
es converteixen en "eines de facilitació",
segons Bhatia (1986).
És a dir, eines extratextuals que poden fer
un text més comprensible i útil.
En aquest vídeo ens centrarem en fragments
de l'AI de Fryer de la pel·lícula Slumdog Millionaire.
Si n'escolteu l'AI, locutada per Fryer, veureu que és molt detallada:
Benvinguts a l'AI de Slumdog Millionaire,
dirigida per Danny Boyle el 2008.
Està basada en la novel·la Q&A, de Vikas Swarup
i el guió cinematogràfic és de Simon Beaufoy.
Dura dues hores i la protagonitzen Dev Patel i Frieda Pinto.
Necessitem tants detalls en el cas de l'LFC?
Podem prioritzar el que és clau i fàcil de recordar?
I si és veritat que "menys és més",
no hauríem de seguir aquest principi?
Mireu què podem fer.
Afegir el mot "pel·lícula" pot esclarir més el context per a alguns usuaris.
A més, si després es repeteix aquest mot o es fa servir un pronom,
el text serà més linear i coherent
sense haver de repetir el títol de la pel·lícula.
Tot i que mantenir el nom del director i la data de producció
és important, el nom de l'escriptor de la novel·la
en què està basada la pel·lícula i el del guionista són secundaris.
Hem de ser selectius.
També podem substituir el verb "protagonitzar"
per una frase més llarga, però més clara,
amb un subjecte, un verb atributiu i un complement,
i introduir el substantiu més directe "actors".
Hauríem d'iniciar cada frase en una nova línia,
sobretot si volem emprar les AI
com a documents impresos que es poden llegir,
en lloc d'escoltar-los segons la situació o les preferències de l'usuari.
Si fem això, afegir elements no lingüístics,
com ara una fotografia del cartell de la pel·lícula o dels actors,
pot millorar la utilitat del text escrit
i compliria amb la majoria dels principis de l'LFC.
Els textos orals no agraden a tots els usuaris,
ni els poden o volen fer servir tots.
Per això, quan es treballa amb AI, és una bona idea
fer-ne una versió escrita disponible en línia,
en format de PDF accessible o com un fulletó que es pugui imprimir.
Ara escoltareu la versió en LFC
locutada per Christopher Taylor.
Benvinguts a l'AI de la pel·lícula Slumdog Millionaire.
La pel·lícula va ser dirigida per Danny Boyle el 2008.
La pel·lícula està basada en una novel·la. Dura dues hores.
Els actors principals són Dev Patel i Frieda Pinto.
Passem a la part més descriptiva i detallada del fragment de l'AI,
locutada per Louise Fryer.
Casa seva és una barraca, una de moltes fetes amb ferro corrugat,
taulons pintats i cartons arreplegats dels suburbis atapeïts de Juhu,
situada entre una pista d'aterratge, un gran abocador
i les vies fèrries al marge de la ciutat.
La brossa revesteix els carrerons del suburbi.
Era una amalgamació de pobresa, però alhora rica i vivaç
i plena de color. Els murs estan tenyits de blau i groc.
Les dones porten saris estampats de tots els matisos.
Hi ha parades de fruita i verdura a l'aire lliure
i estatuetes pintades de déus sobre altars fets a mà.
Tant el text com la lectura són preciosos i amb un estil literari,
però aquest text s'ha de simplificar molt,
perquè sigui fàcil de comprendre.
Amb un cop d'ull ràpid, veiem que hi ha moltes paraules poc comunes,
si bé s'ha d'admetre que són molt vívides:
"barraca", una barraca rudimentària,
"enllambordat", que vol dir "empedrat amb pedres petites".
I també "corrugat", "taulons", "arreplegar",
"atapeïts", "Juhu",
que és un barri benestant de Bombai.
Potser fins i tot "suburbis",
les zones pobres d'una ciutat,
"abocador", "vies fèrries", "marge", "revestir",
"carrerons", "amalgamació", "vivaç",
"daubed" en anglès, que vol dir "pintat de qualsevol manera",
"estampat", l'estrangerisme "saris".
I també "matís", per color, "parades",
o "estatuetes", que en anglès és una paraula derivada
que fa servir un sufix diminutiu,
i per acabar, "altars".
El text és llarg, té 101 paraules,
però només tres frases.
És poc llegible. Segons l'índex Gunning Fog,
un lector necessitaria 16 anys d'escolarització
per poder comprendre aquest text.
Intentem arreglar-lo.
No serà fàcil de reduir
i la majoria dels detalls tan vívids es perdran.
La versió següent, llegida per Christopher Taylor,
només és una proposta:
La seva casa és petita i està feta de xapa de ferro i cartó.
La seva casa està en una zona molt poblada de la ciutat.
Està entre un aeroport, un abocador i una via de tren.
Hi ha brossa per tot arreu. Hi ha pobresa per tot arreu.
Però es crea una atmosfera animada amb els colors dels murs,
els vestits tradicionals de les dones, la fruita i la verdura que es ven
i les estatuetes pintades de déus.
Ara el text segueix sent informatiu,
però és més curt: té 71 paraules i 6 frases.
Els anys d'escolarització que es necessiten per entendre'l
són 7 aproximadament, no 16.
No es perd del tot la imatge dels barris pobres,
la pobresa i l'energia del lloc,
i el to de veu captivador compensa les coses que s'han hagut d'eliminar.
Aquesta videoconferència l'ha preparada Elisa Perego
i produïda Martina Atzeri,
de la Università degli Studi di Trieste.
Les AI originals les ha creades i llegides
Louise Fryer, d'Utopian Voices.
Les AI en LFC les ha preparades
Elisa Perego i llegides Christopher Taylor,
de la Università degli Studi di Trieste.
Podeu contactar amb mi a eperego@units.it.
El projecte EASIT ha rebut fons
de la Comissió Europea,
dins del programa Erasmus+ d'Associacions Estratègiques
de l'Educació superior,
conveni de subvenció 2018-1-ES01-KA203-05275.
El suport de la Comissió Europea en la producció d'aquest material
no implica que n'aprovi els continguts,
els quals només reflecteixen la visió dels autors.
La Comissió no es fa responsable
de qualsevol ús que es faci de la informació que conté.
Aquest material té una llicència Creative Commons,
llicència internacional de Reconeixement-CompartirIgual 4.0.
Socis del projecte EASIT:
Universitat Autònoma de Barcelona,
Università degli Studi di Trieste,
Universidade de Vigo,
Stiftung Universität Hildesheim,
SDI München,
Dyslexiförbundet,
Radiotelevisija Slovenija,
Zavod Risa.
EASIT: Formació en Accés Fàcil per a la Inclusió Social